[bookmark: _GoBack]НАРЕДБА
за условията и реда за платено и безплатно паркиране на моторни превозни средства в определени зони на територията на Община Бургас (изм. Протокол №36/19.12.2017 г.)

Приета с решение на Общински съвет-Бургас по т. 3, Протокол №27/24.09.2013 г., изменена и допълнена: по т.11, Протокол № 42/28.10.2014 г., изм. и доп.-Протокол № 45/16.12.2014 г., изм. и доп. 
по т.9, Протокол № 51/28.04.2015 г.; по т.1, Протокол №9/29.03.2016 г.; по т.3, Протокол №16/30.08.2016 г.; по т.4, Протокол №26/25.04.2017 г.; по т.3, Протокол №28/27.06.2017 г.; по т.2, Протокол№36/19.12.2017 г.; по т.1, Протокол №39/27.03.2018 г.; по т.2, Протокол №48/25.09.2018 г.


Раздел I 
Общи положения 

		Чл.1. (изм. Протокол №36/19.12.2017 г.) Наредбата урежда условията и реда за платено и безплатно паркиране на територията на Община Бургас в зоните, определени със заповед на кмета, както и издаването на стикери и карти. 
	Чл.2. (1) (изм. Протокол №36/19.12.2017 г.) Кметът на Община Бургас със заповед въвежда в експлоатация райони, пътища и части от пътища, определя временни и постоянни ограничения при паркиране, съгласно предоставените му по закон правомощия, съобразно схеми, приети от Общинския съвет. По същия ред се извършва и закриването на участъци и улици от зоните.
	(2) (изм. Протокол №36/19.12.2017 г.) Със заповед кметът има право да ограничи временно – за срок до 14 дни, частично или цялостно, достъпа до райони, пътища и части от пътища от зоните, в случаи на провеждане на заявени по съответния ред мероприятия от частен или обществен характер.

Раздел II 
Режим на платено паркиране
на моторни превозни средства (МПС)
 
Чл.3. (изм. Протокол № 42/28.10.2014 г., доп.-Протокол № 45/16.12.2014 г., изм. и доп. Протокол № 51/28.04.2015 г., изм. Протокол №9/29.03.2016 г., изм. Протокол №36/19.12.2017 г.) (1) Общинският съвет определя зони за платено и безплатно паркиране на МПС, с допустима максимална маса до 2.5 т. и на автобуси до 12 пътнически места, в определени дни на седмицата, часове на денонощието, на райони, пътища и части от пътища, публична общинска собственост, с граници съгласно Приложение 1 „Синя зона“ и Приложение 2 „Зелена зона“. 
(2) Такса за паркиране, в определената в Приложение 1 „Синя зона“, се заплаща в работни дни и обхваща часовете от 09:00 до 19:00 часа. 
(3) Такса за паркиране, в определената в Приложение 2 „Зелена зона“ се заплаща в дните от понеделник до неделя, включително, с изключение на официални празници и обхваща часовете от 11:00 до 20:00 часа, от 1 май до 30 септември.
	Чл.4. (изм. Протокол №26/25.04.2017 г., изм. Протокол №36/19.12.2017 г.) Зона за платено паркиране се обозначава с неподвижен пътен знак, представляващ информационна табела, в който са посочени условията за паркиране на МПС в зоната, размера на цената за паркиране, начина на заплащане и принудителните мерки,  прилагани съгласно  ЗДвП.
	Чл.5. (1) (изм. Протокол №26/25.04.2017 г.) Общинският съвет определя размера на цените, които се заплащат за паркиране. 
	(2) (изм. Протокол №26/25.04.2017 г., изм. Протокол №36/19.12.2017 г.) Заплащането на цените в съответната зона се извършва по един от следните начини:
	1. С талон, върху който трайно се отбелязва началния момент на паркирането, чрез задраскване или перфориране на годината, месеца, деня, часа и минутите. Талонът се поставя зад предното обзорно стъкло на автомобила от страната на водача на видимо място, даващо възможност за осъществяване на контрол.
	 2. Чрез изпращане на кратко текстово съобщение на номер, посочен в пътен знак – информационна табела, описана в чл. 4.
	3. С билет от паркинг автомат, поставен зад предното обзорно стъкло от страната на водача, на видимо място, даващо възможност за осъществяване на контрол.
	(3) (изм. Протокол №26/25.04.2017 г.) Освобождават се от цените по ал. 1 обозначени моторни превозни средства със специален режим на движение на:
1. Спешна медицинска помощ;
1. Териториални звена „Пожарна безопасност и защита на населението“; 
1. Главни и областни дирекции на МВР;
1. Служба „Военна полиция“;
(4) (изм. Протокол №26/25.04.2017 г.) Освобождават се от цените по ал. 1 автомобилите, собственост на Община Бургас, електромобилите и двуколесните МПС.
	(5) (изм. Протокол №26/25.04.2017 г.) Освобождават се от заплащане на цените по ал. 1 удостоените със звание „Почетен гражданин на гр. Бургас”, като това право те ползват след представяне на диплом – грамота за звание и свидетелство за регистрация на моторно превозно средство, удостоверяващо лична собственост или договор за лизинг.

Раздел III
Режим на платено паркиране на МПС – служебен абонамент 
и карта за паркинг автомати 

		Чл.6. (1) (изм. Протокол №26/25.04.2017 г.) На райони, пътища и части от пътища – общинска собственост, в рамките на специално обозначени за това места, може да се въвежда режим на платено паркиране „Служебен абонамент”, за което се заплаща цена в размер, определен от Общинския съвет.
		(2) (изм. Протокол №36/19.12.2017 г.) На райони, пътища и части от пътища – общинска собственост  може да се въвежда режим на платено паркиране „Карта за паркинг автомат“ за търговци, по смисъла на Търговския закон, лица упражняващи свободна професия, нотариуси и частни съдебни изпълнители, вписани в съответните регистри, съгласно действащото законодателство на територията на Република България и ползващи собствени или наети имоти в територията на съответната зона.
		Чл.7. (изм. Протокол №36/19.12.2017 г.) (1) (изм. Протокол №39/27.03.2018 г.) В границите на “Синя зона“ се допуска платено паркиране „Служебен абонамент“ в работни дни, в часовете от 08:00 до 19:00 часа. В границите на „Зелена зона“ се допуска платено паркиране „Служебен абонамент“ в работни дни, събота и неделя, в часовете от 09:00 до 20:00 часа. Местата за „Служебен абонамент”, за зоните се определят от общинския съвет с одобряване на схемата.
	(2) (нова, Протокол №39/27.03.2018 г.) „Служебен абонамент“ с непрекъснат достъп за паркиране, независимо от режима на действие на съответната зона се допуска само за лечебни заведения по чл. 2, ал.1 от Закона за лечебните заведения,  след заплащане на предвидената такса.
		Чл.8. (1) За ползване на режим на платено паркиране „Служебен абонамент”, по чл. 6, ал. 1 и карта за паркинг автомати по чл. 6, ал. 2, заинтересованите лица подават заявления до директора на ОП „Транспорт”, надлежни документи за вписване в съответния регистър и документ за собственост или договор за наем.
(2) След разглеждане на заявленията по ал. 1 и при наличие на свободни места в схемата по чл. 3 от Наредбата, лицата подали заявления, сключват договори за временно и възмездно ползване на съответните паркинг места с режим на платено паркиране „Служебен абонамент” с кмета на общината или упълномощени от него със заповед лица.
Чл.9. Местата за паркиране по чл. 6, ал. 1 се сигнализират със съответния неподвижен пътен знак, маркировка и по желание с подвижна преносима табела.
Чл.10. Забранено е паркирането на други моторни превозни средства на обозначените съгласно чл. 9 места, освен за автомобили, определени от ползвателя на местата.
Чл.11. Временно ограничаване паркирането на местата в режим „Служебен абонамент”, с цел провеждането на заявени по съответния ред в Община Бургас мероприятия, се допуска със заповед на кмета на общината.
Чл.12. Служебни паркоместа на публичните учреждения се отреждат след охранително обследване от компетентните органи, направено с участие на общинските съветници от Постоянната комисия по обществен ред, сигурност и безопасност на движението и след решение на общинския съвет.

Раздел IV
Режим на платено локално паркиране на МПС
по постоянен адрес

Чл.13. (изм. Протокол №36/19.12.2017 г.) В зона с въведен режим за платено паркиране, кметът със заповед може да въвежда режим на платено локално паркиране на МПС по постоянен адрес на собствениците им.
Чл.14. (1) (изм. Протокол №36/19.12.2017 г.) Собственици на МПС и лица, ползващи МПС на друго правно основание, регистрирани по постоянен адрес в зона с въведен режим за платено паркиране, имат право да паркират в границите на подзоната, в чиито граници попада постоянният адрес, посочени в Приложение 1.
		(2) (изм. Протокол №36/19.12.2017 г.) Регистрираните по постоянен адрес в гранични участъци на подзони, в зона за платено и локално паркиране, имат право да изберат конкретна подзона за паркиране в непосредствена близост до постоянния им адрес.
(3) Правото за платено локално паркиране по ал. 1, се упражнява въз основа на стикер, който съдържа: герба на Община Бургас, знак за защита, пореден номер, надпис „платена зона“; номер на подзона.
(4) Стикерът се залепва на видно място, на долния ляв ъгъл на предното обзорно стъкло на автомобила, по начин, даващ възможност за осъществяването на контрол. 
(5) Правото по ал. 1, се ползва за 2 (два) автомобила на постоянен адрес, като правото за втория автомобил се удостоверява с документ за собственост на МПС или въз основа на друго правно основание.
(6) Стикер не се издава на лица, притежаващи място за паркиране или гаражна клетка в урегулирания поземлен имот, на който е постоянният им адрес или е било променено предназначението на такива помещения.
(7) Забранява се паркирането на МПС със стикер извън границите на неговата подзона. 
(8) Забранява се паркирането на МПС с невалиден стикер.
Чл.15. (1) Лицата по чл. 14, ал. 1 подават заявления за издаване на стикер по образец. Към заявлението се представят следните документи: 
1. Лична карта за удостоверяване на постоянен адрес; 
2. Свидетелство за регистрация на МПС;
3. Документ, удостоверяващ друго правно основание.
(2) Стикери се издават в двуседмичен срок, след подаване на заявлението и представяне на екземпляр от оригинален платежен документ за платена цена на услугата в определения размер. Към стикера се прилага указание за ползване.

Раздел V
Контрол и принудителни административни мерки в зоната

Чл.16. (изм. Протокол №36/19.12.2017 г.) Контролът по спазването на правилата за паркиране в зоните се осъществява от лица, определени със заповед на кмета на общината.
Чл.17. (1) Определените със заповед лица по чл. 16 имат право да прилагат предвидените в чл. 167, ал. 2, т. 2 от ЗДвП мерки.
 (2) Техническо средство за принудително задържане се поставя по начин, по който не нанася щети на МПС.
Чл.18. Поставеното техническо средство за принудително задържане се отстранява само от упълномощените по чл. 16 лица. Забранено е повреждането на техническото средство за принудително задържане. 
Чл.19. При прилагане на принудителните мерки по чл.17, упълномощените лица са длъжни да поставят на предното обзорно стъкло писмено съобщение.
Чл.20. Разходите по прилагане и отстраняване на техническо средство за принудително задържане се определят от общинския съвет.
Чл.21. (отм. Протокол №36/19.12.2017 г.)
Чл.22. (изм. Протокол №26/25.04.2017 г.) При приложени принудителни административни мерки  МПС се освобождава след заплащане на дължимата цена за времето, през което е било паркирано в зоните, както и разходите по прилагането им.

Раздел VI
Административно-наказателни разпоредби

Чл.23. (1) Който използва издаден по съответния ред, но с изтекъл срок на валидност стикер, се наказва с глоба от 50 до 200 лева, като със съставяне на акта за установяване на административно нарушение, стикера се изземва и прилага към него.
(2) Който отстрани техническо средство за принудително задържане, в нарушение на предвидения в наредбата ред, се наказва с глоба от 100 до 500 лева.
(3) Който повреди или унищожи техническо средство за принудително задържане (по какъвто и да е начин) се наказва с глоба от 200 до 500 лева.
Чл.24. (1) Актове за установяване на административни нарушения по реда на тази Наредба се съставят от длъжностните лица от дирекция „Управление при кризи, обществен ред и сигурност" в Община Бургас и длъжностните лица от ОП „Транспорт”, определени със заповед на кмета.
(2) Наказателните постановления се издават от кмета на Община Бургас или от упълномощен заместник - кмет, въз основа на акт, съставен по Наредбата от лицата по ал.1.
(3) Установяването на нарушенията, издаването, обжалването и изпълнението на наказателните постановления се извършват по реда на Закона за административните нарушения и наказания.

ДОПЪЛНИТЕЛНИ РАЗПОРЕДБИ

	По смисъла на тази наредба:
	1. (изм. Протокол №36/19.12.2017 г.) „Зона“ е райони, пътища и части от пътища – общинска собственост, заключени в пространството, определено в Приложение 1 и Приложение 2.
	2. (изм. Протокол №36/19.12.2017 г.) „Подзона“ е райони, пътища и части от пътища – общинска собственост, намиращи се в границите на зоните, описани в Приложение 1 и Приложение 2.
	3. „Друго правно основание“ са случаите, в които лице е сключило договор за лизинг и лице притежаващо МПС в съпружеска имуществена общност.
4. „Невалиден стикер“ е стикер с изтекъл срок на валидност, издаден не по установения ред и стикер предоставен без основание на трето лице.

ЗАКЛЮЧИТЕЛНИ РАЗПОРЕДБИ

1. Настоящата Наредба отменя действащите в Наредба за опазване на обществения ред на територията на Община Бургас, приета с решение на Общински съвет – Бургас по т. 5, Протокол №22 от 31.03.2005 г., изменена и допълнена с решения на Общински съвет – Бургас по т.2, Протокол №34 от 31.03.2006 г.; по т. 13, Протокол №39 от 29.09.2006 г.; по т. 11, Протокол №9 от 22.05.2008 г.; по т. 11, Протокол №11 от 24.07.2008 г.; по т. 16 и т. 21, Протокол №13 от 23.10.2008 г.; по т. 18, Протокол №23 от 23.07.2009 г.; по т. 8, Протокол №24 от 17.09.2009 г.; по т. 7, Протокол №33 от 22.04.2010 г.; по т. 5,  Протокол №34 от 20 и 26.05.2010 г.; по т. 13,  Протокол №41 от 18 и 23.11.2010 г.; по т. 7, Протокол №44 от 20 и 25.01.2011 г.; по т. 3 и т. 7, Протокол №47 от 24 и 29.03.2011 г.; по т. 10, Протокол №51 от 21.07.2011 г., Протокол №9 от 24.04.2012г., Раздел втори, трети и четвърти на Глава трета: „Транспорт и организация на движението” ; Раздел втори и трети от Глава VI „Санкции и контрол”, с изключение на чл. 42, ал. 4.
	2. Наредбата се приема на основание чл. 22, от Закона за местното самоуправление и местната администрация, във връзка с чл. 99 от Закона за движение по пътищата.
	3. Наредбата е приета с решение на Общински съвет – Бургас по протокол №27 от 24.09.2013 г. по т. 3.

Заключителна разпоредба
към Наредбата за изменение и допълнение на Наредбата 
за условията и реда за платено и безплатно паркиране на моторни превозни средства на територията на Община Бургас, определена като зона, приета с Решение на Общински съвет – гр. Бургас  по т.2 от Протокол №36/19.12.2017 г.

§13. Настоящата наредба влиза в сила от 01.01.2018 година.
                                                           
               
Заключителна разпоредба
към Наредбата за изменение и допълнение на Наредбата 
за условията и реда за платено и безплатно паркиране на моторни превозни средства в определени зони на територията на Община Бургас, приета с Решение на Общински съвет – гр. Бургас  по т.2 от Протокол №48/25.09.2018 г.

§2. Настоящата наредба влиза в сила от 01.05.2019 година.




 Председател на Общински съвет – Бургас: 
					
                          /Костантин Луков/


Секретар на Община – Бургас:
						
         			 /Божидар Кънчев/
  Приложение 1 „Синя зона“ към чл.14  
(изм. Протокол №9/29.03.2016 г., 
изм. Протокол №16/30.08.2016 г.
		изм. Протокол №28/27.06.2017 г.
		изм. Протокол №36/19.12.2017 г.)
Подзона 1	
С граници: бул. „Сан Стефано”; ул. „Христо Ботев”; бул. „Стефан Стамболов”; ул. „Македония”.
Подзона 2
С граници: ул. „Македония”; ул. „Христо Ботев”; бул. „Стефан Стамболов”; ул. „Васил Левски”.
Подзона 3
С граници: ул. „Княз Борис I”; ул. „Александровска”; ул. „Апостол Карамитев”; ул. „Христо Ботев”.
Подзона 4 
С граници: ул. „Шейново”; ул. „Иван Вазов”; ул. „Гладстон”; ул. „Фердинандова”
Подзона 5
С граници: пл. „Царица Йоанна ”; ул. „Иван Вазов”; ул. „Шейново”; ул. „Фердинандова”; ул. „Тракийска”; ул. „Конт Андрованти”; ул. „Цар Петър”.
Подзона 6
С граници: ул. „Хан Аспарух”; ул. „Александровска”; ул. „Алеко Богориди”; ул. „Славянска”.
Подзона 7
С граници: ул. „Генерал Гурко”; ул. „Цар Симеон I”; ул. „Средна Гора”; бул. „Демокрация”.
Подзона 8
С граници: ул. „Алеко Богориди”; ул. „Александровска”; ул. „Иван Вазов”; ул. „Константин Фотинов”.
Подзона 9
С граници: ул. „Константин Фотинов”; ул. „Булаир”; ул. „ Цар Симеон I”;  ул. „Алеко Богориди”.
Подзона 10
С граници: ул. „Оборище”; бул. „Сан Стефано”; бул. „Демокрация”; ул. „Генерал Гурко”.
Подзона 11
С граници: ул. „Алеко Богориди”; ул. „Цар Симеон I”; ул. „Св. Св. Кирил и Методий”; ул. „Славянска”.
Подзона 12
С граници: ул. „Св. Св. Кирил и Методий”; ул. „Славянска”; ул. „Цар Симеон I”; ул. „Пиротска”; ул. „Хан Аспарух”.
Подзона 13
С граници: ул. „Генерал Гурко”; ул. „Оборище”; ул. „Цар Симеон I”; бул. „Сан Стефано”.
Подзона 14
С граници: ул . „Цар Симеон I”; ул. „Войнишка”; бул. „Демокрация”; ул. „Агоп Мелконян”;  бул. „Княз Александър Батенберг”.
Подзона 15
С граници: ул. „6- ти Септември”( паркинга пред входа на Морска Гара); бул. „Княз Александър Батенберг”; пл. „Царица Йоанна”; ул. „Цар Симеон I”; ул. „Булаир”.
Подзона 16
С граници: ул. „Цар Симеон I”; ул. „Войнишка”; бул. „Демокрация”; ул. „Средна Гора”.
Подзона 17
ул. „Адам Мицкевич”.
Подзона 18
С граници: бул. „Сан Стефано”; бул. „Стефан Стамболов”; ул. „София”, ул. „Родопи”; ул. „Струма”; ул. „Одрин”.
Подзона 19
С граници: ул. „Гладстон”; ул. „Иван Вазов”; ул. „Фердинадова” ул. „Цар Калоян”; ул. „Климент Охридски”.
Подзона 20
С граници: ул. „Гладстон”; ул. „Княз Борис I”; ул. „Христо Ботев”; ул. „Фердинандова”.
  	Подзона 21 (нова, Протокол №28/27.06.2017 г.)
	С граници: ул. „Брацигово”; ул. „Антон Иванов”; ул. „Георги Казаков - Даскала” и зоната на кръгово движение кв. Сарафово – Летище Бургас , отнасяща се само за паркинга.















						Приложение 2 „Зелена зона“
						(ново, Протокол №36/19.12.2017 г., изм.                                        
						Протокол №48/25.09.2018 г.)

 	
	Подзона – „Зелена – 1“
	С граници: от ул. „24-ти черноморски пехотен полк“ до ул. „Велико Търново“; Зоната заключена между ул. „Георги Баев“, ул. „Поморие“, ул. „Велико Търново“, ул. „24-ти черноморски пехотен полк“ и ул. „Адам Мицкевич“.
	
	Подзона „Зелена - 2“ 
	С граници: 1. ул. „24-ти черноморски пехотен полк“ от ул. „Велико Търново“, до ул. „Поморийска“;
	2. ул. „Поморийска“;
	3. паркинг „Северен плаж“.

	Подзона – „Зелена – 3“ (нова, Протокол №48/25.09.2018 г.)
1. Бул. „Демокрация“ – от ул. „Адам Мицкевич“ до ул. „Константин Величков“ – 32 бр. места, 1 бр. място за автомобили на хора с увреждания;
2. Ул. „Георги Баев“ – 58 бр. места, 2 бр. места за  автомобили на хора с увреждания;
3. Ул. „Абоба“  – 17 бр. места, 1  бр. място за  автомобили на хора с увреждания;
4. Ул. „Велико Търново“  –  83 бр. места, 4 бр. места за автомобили на хора с увреждания;
5. Ул. „Васил Петлешков“ – 70 бр. места, 6 бр. места за автомобили на хора с увреждания;
6. Ул. „Иван Богоров“ – 20 бр. места;
7. Ул. „Юрий Венелин“ – 29 бр. места, 1 бр. място за автомобили на хора с увреждания;
8. Ул. „Поп Грую“ – 23 бр. места, 2 бр. места за автомобили на хора с увреждания;
9. Ул. „Константин Величков“ – 10 бр. места;
10. Тупик м/у ул. „Юрий Венелин“ и ул.  „Васил Петлешков“ – 5 бр. места;
11. Паркинг №1 – 37 бр. места, 2 места за автомобили на хора с увреждания;
12. Паркинг №2 – 17 бр. места;
13. Паркинг №3 – 30 бр. места;
14. Паркинг №4 – 40 бр. места, 2 места за автомобили на хора с увреждания;
15. Паркинг №5 – 16 бр. места;
16. Паркинг №6 – 18 бр. места, 2 места за автомобили на хора с увреждания;
17. Паркинг №7 – 41 бр. места, 2 места за автомобили на хора с увреждания;
18. Паркинг №8 – 29 бр. места.



